“Яшьләр-Оnline” тапшыруында катнашкан кызны эзләп табып, аңа тәкъдим ясаган

	Күптән түгел газетабызда физик мөмкинлеге чикле булган Алсу Шәймөхәммәтова турында язган идек. Шулчакта ул: “Дусларым күп. Әмма аралашып йөрүче егетем юк. Минем авыру икәнне беләләр дә, алар тиз генә юкка чыга”, – дигән иде Балтачта яшәүче кыз. Инде сөенечле хәбәр дә бар: өч ай дигәндә, Алсу гаиләле дә булып куйган. 	 “Хатын-кыз өчен нинди генә кеше булсаң да, гаиләле булу – бәхет инде ул. Мин дә гел ирем, балаларым булыр дип хыяллана идем. Тормышта кирәкле кеше булыйм дип, югары белем алырга да ашыктым. ТИСБИның юридик факультетында укыйм. Те­гәргә яратам, бәйләү белән мавыгам. Күптән түгел кечкенә сабыйларга башмаклар бәйли башладым. Менә шул вакытта гаилә­ле буласы, сабыйлар сөясе килү теләгем тагын да арткан иде. Минем авыруым бик көчле булмаса да, бер аягым икенчесеннән кыс­карак. Табиб­лар бу кимчелекне операция ясатып бетереп була, диләр. Әмма мин үземне бүгенге халәтемдә дә яхшы хис итәм”, – дип сөйли Алсу.

Алсу инвалидлар ункөнлеге уңаеннан “Яңа Гасыр” каналында булган “Яшьләр-Оnline” тапшыруында катнашкан була. Шул тапшыруны караган Саба егете Азатның кызга күзе төшә дә инде. Эшне тиз тота ул. “Интернеттан табып, дуслары янына өс­тәде. Миндә кызыксыну уянды. Без аралашып киттек. Беренче тапкыр Яңа ел иртәсендә очрашып сөйләштек. Дуслашуга 3 ай да узмады, никах укытып куйдык. Хәзер иремнең әти-әнисе белән Саба районы, Сүлә авылында гомер кичерәбез. Июнь аенда туй да уздырырга дип торабыз. Булганга сөенеп, шөкер итеп яшәү”, – ди Алсу. “Мин Алсуны бер күрүдә ошаттым. Без бергә булырга тиеш, дигән уй белән яши башладым. Үз дигәнемә ирештем дә. Алсулы булып куйдым. Без бер-беребезне көтеп яшәгән­без”, – ди Азат та.

Сер түгел, Азатның да, Алсу­ның да сәламәтлекләрендә тайпылыш бар. Тик күңелләре саф, ниятләре изге, теләкләре уртак аларның. Кайчак тышкы кыяфәте белән сәламәт булган кешеләр­нең эчке матурлыкларында кимчелек булырга мөмкин. Кайвакыт исә тирә-ягыбыздагы кеше­ләрне дә күрә белмибез. Физик мөм­кин­леге чикле кешеләргә сәерсенеп карыйбыз. Ә бит аларның да бәхетле булырга хак­лары бар. Азат белән Алсу – моңа бер мисал. 
	Гөлгенә ШИҺАПОВА	
Ватаным Татарстан

	№ 66 | 15.05.2015	


